กระทรวงพลังงาน หารือภาคเอกชน หาแนวทางลดค่าไฟฟ้า คาดชัดเจน 28 ธันวาคม นี้
นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน เปิดเผยแนวทางการช่วยเหลือค่าไฟฟ้า งวดเดือนมกราคม – เมษายน 2566 ว่า ได้หารือคณะกรรมการกำกับกิจการพลังงาน (กกพ.) แล้ว และอยู่ระหว่างพิจารณาแนวทางและอัตราที่เหมาะสม เบื้องต้นคาดว่า ค่าไฟฟ้าผันแปรอัตโนมัติ (Ft) ของกลุ่มผู้ใช้ไฟฟ้าประเภทอื่น ๆ ได้แก่ ธุรกิจ อุตสาหกรรม และบริการ จะลดลงจากอัตรา 190.44 สตางค์ต่อหน่วยได้ หรือค่าไฟเฉลี่ยรวมเป็น 5.69 บาท แต่จะลดลงได้มากน้อยเท่าใด ยังต้องรอสรุปจากปัจจัยต่าง ๆ ซึ่งจะมีความชัดเจนในวันที่ 28 ธ.ค. นี้ทั้งนี้ นายกรัฐมนตรี ได้มอบหมายให้เข้ามาดูแลข้อเรียกร้องของภาคเอกชนเรื่องค่าไฟฟ้า ซึ่งรัฐบาลได้ให้การช่วยเหลือประชาชน โดยตรึงค่าFt งวดเดือนมกราคม – เมษายน 2566 ประเภทบ้านที่อยู่อาศัย ที่มีประมาณ 25 ล้านครัวเรือน ไว้เฉลี่ยที่ 4.72 บาทต่อหน่วย เนื่องจากพบว่ากลุ่มดังกล่าว มีการใช้ไฟฟ้าลดลง ขณะที่ภาคเอกชนมีการใช้เพิ่มขึ้น จึงทำให้ต้องยิ่งนำเข้าก๊าซธรรมชาติเหลว (LNG) ที่มีราคาสูงมาก จากผลกระทบของสงครามรัสเซียและยูเครน ซึ่งเป็นต้นเหตุทำให้ค่าไฟแพง อย่างไรก็ตาม รัฐบาลไม่ได้นิ่งนอนใจ ยังคงหาแนวทางช่วยเหลือและพร้อมพูดคุย ซึ่งต้องอาศัยความร่วมมือของภาคเอกชนด้วย